Εκθεση της επιτροπης στο Συμβουλιο και το Ευρωπαϊκο Κοινοβουλιο για τις δανειοληπτικες και δανειοδοτικες δραστηριοτητες της Κοινοτητας 2001

ΠΙΝΑΚΑΣ ΠΕΡΙΕΧΟΜΕΝΩΝ

ΕΙΣΑΓΩΓΗ

1. ΔΑΝΕΙΟΛΗΠΤΙΚΕΣ ΔΡΑΣΤΗΡΙΟΤΗΤΕΣ ΚΑΤΑ ΤΟ 2001

1.1. Κοινοτικές εκδόσεις

1.2. Εξέλιξη των δανείων

2. ΔΑΝΕΙΟΔΟΤΙΚΕΣ ΔΡΑΣΤΗΡΙΟΤΗΤΕΣ ΣΤΙΣ ΤΡΙΤΕΣ ΧΩΡΕΣ

2.1. Συνολική άποψη

2.2. Μακροοικονομική χρηματοδοτική συνδρομή της Κοινότητας

2.3. Δάνεια της ΕΤΕ το 2001 στην Κεντρική και Ανατολική Ευρώπη, τη Μεσόγειο, την Ασία και Λατινική Αμερική, τη Δημοκρατία της Νοτίου Αφρικής, την ΠΓΔΜ, τη Βοζνία και Ερζεγοβίνη στο πλαίσιο των αποφάσεων 97/256/EΚ του Συμβουλίου, όπως τροποποιήθηκε με τις αποφάσεις 98/348/EΚ και 98/729/EΚ του Συμβουλίου, 99/786 του Συμβουλίου, 2000/24/EΚ του Συμβουλίου, 99/786/EΚ του Συμβουλίου όπως επεκτάθηκε με την απόφαση 2001/778/EΚ του Συμβουλίου για να συμπεριλάβει την Ομοσπονδιακή Δημοκρατία της Γιουγκοσλαβίας

2.3.1. Στόχοι και προτεραιότητες της ΕΤΕ

2.3.2. Δανειοδοτική δραστηριότητα

2.3.3. Κατανομή κινδύνων

2.3.4. Συνεργασία με άλλους οργανισμούς

2.4. Συμβαλλόμενοι της σύμβασης του Λομέ

2.4.1. Δανειοδοτική δραστηριότητα

3. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΩΝ ΔΑΝΕΙΟΔΟΤΗΣΕΩΝ

3.1. Δημοσιονομικές εγγυήσεις

3.2. Επιδότηση επιτοκίων

3.3. Επιχειρηματικά κεφάλαια

4. ΣΤΑΤΙΣΤΙΚΟ ΠΑΡΑΡΤΗΜΑ

ΕΙΣΑΓΩΓΗ

1. Στις αποφάσεις του Συμβουλίου για τη θέσπιση των κοινοτικών δανειοδοτικών μέσων προβλέπεται ότι η Επιτροπή ενημερώνει ετησίως το Συμβούλιο και το Ευρωπαϊκό Κοινοβούλιο για τη χρήση αυτών των μέσων.

Ωστόσο, λόγω της αναστολής κατασκευής πυρηνικών εργοστασίων στην ΕΕ, της εξάντλησης των πιστώσεων που έχει διαθέσει το Συμβούλιο υπέρ του Νέου Κοινοτικού Μέσου (ΝΚΜ) και της διακοπής των δανείων ΕΚΑΧ με την προσέγγιση της λήξης της Συνθήκης το 2002, η Επιτροπή είναι της γνώμης ότι δεν υφίσταται πλέον λόγος για πληροφόρηση του Συμβουλίου και του Ευρωπαϊκού Κοινοβουλίου σχετικά με την κοινοτική δανειοδοτική δραστηριότητα σε ό,τι αφορά τα μέσα που χρησιμοποιούνται στο εσωτερικό του κοινοτικού χώρου. Μόνο τα στοιχεία που επιτρέπουν την παρακολούθηση της αποπληρωμής των δανείων θα συνεχίσουν να εμφανίζονται στην παρούσα έκθεση, στο κεφάλαιο που αναφέρεται στη θέση των δανειοληψιών.

2. Σε ό,τι αφορά την δανειοδοτική δραστηριότητα εκτός της Κοινότητας, οι αποφάσεις του 1997 και του 2000 [1] υποχρεώνουν την Επιτροπή να ενημερώνει ετησίως το Συμβούλιο και το Ευρωπαϊκό Κοινοβούλιο σχετικά με τις πράξεις χορήγησης δανείων της ΕΤΕ υπό την εγγύηση του κοινοτικού προϋπολογισμού στις περιοχές της Κεντρικής και Ανατολικής Ευρώπης, στη Λεκάνη της Μεσογείου, στις χώρες της Λατινικής Αμερικής και της Ασίας και στη Δημοκρατία της Νοτίου Αφρικής. Οι ίδιες υποχρεώσεις επεκτάθηκαν το 1998 και σε ό,τι αφορά τα δάνεια της ΕΤΕ προς την πρώην Γιουγκοσλαβική Δημοκρατία της Μακεδονίας (απόφαση 98/348/EΚ), τη Βοσνία και Ερζεγοβίνη (απόφαση 98/729/EΚ), το 2000 σε ό,τι αφορά το δάνειο προς την Κροατία (απόφαση 2000/688/EΚ) και το 2001 σε ό,τι αφορά το δάνειο προς τις Βαλτικές περιφέρειες της Ρωσίας (απόφαση 2001/777/EΚ) και τα δάνεια προς την Ομοσπονδιακή Δημοκρατία της Γιουγκοσλαβίας (απόφαση 2001/778/EΚ).

[1] Απόφαση 97/256/EΚ για την πρώτη συνολική εντολή και 2000/24/EΚ για τη δεύτερη.

Η παρούσα έκθεση, για να τηρήσει αυτή την υποχρέωση, περιγράφει τις πράξεις ανά γεωγραφική ζώνη. Προκειμένου να δώσει μία συνολική άποψη για τη δανειοδοτική δραστηριότητα, παρουσιάζει και περίληψη της μακροοικονομικής χρηματοδοτικής συνδρομής της Κοινότητας προς τις χώρες της Κεντρικής και Ανατολικής Ευρώπης, καθώς και των επιδοτήσεων επιτοκίου και των εγγυήσεων που συνδέονται με τα κοινοτικά δάνεια.

1. ΔΑΝΕΙΟΛΗΠΤΙΚΕΣ ΔΡΑΣΤΗΡΙΟΤΗΤΕΣ ΚΑΤΑ ΤΟ 2001

1.1. Κοινοτικές εκδόσεις

Η Επιτροπή έχει εξουσιοδοτηθεί να εκδίδει δάνεια στην κεφαλαιαγορά για τη χρηματοδότηση των δανειοδοτικών δραστηριοτήτων που έχει αποφασίσει το Συμβούλιο. Ωστόσο, λαμβανομένης υπόψη της πλήρους χρησιμοποίησης των ανωτάτων ορίων ΝΚΜ, της αναστολής των δραστηριοτήτων Euratom που έχουν αποφασισθεί στο εσωτερικό της ΕΕ και της λήξης της συνθήκης ΕΚΑΧ το 2002, δεν έχει χορηγηθεί καμία χρηματοδότηση στα πλαίσια αυτών των μέσων κατά το 2001. Οι μόνες εκδόσεις που υλοποιήθηκαν το τελευταίο έτος ήταν δικαιολογημένες από τη μακροοικονομική χρηματοδοτική συνδρομή στις χώρες των δυτικών Βαλκανίων και το Τατζικιστάν, από τα δάνεια στις χώρες της Αφρικής, της Καραϊβικής και του Ειρηνικού (ΑΚΕ), από τις αναληφθείσες δράσεις στο πλαίσιο των μεσογειακών πρωτοκόλλων (MEDA), καθώς και από τη δραστηριότητα της ΕΤΕ τόσο στο εσωτερικό όσο και στο εξωτερικό της Ένωσης στις προαναφερθείσες γεωγραφικές περιοχές.

1.2. Εξέλιξη των δανείων

Παρά τα παραπάνω, τα δάνεια που εξέδωσαν τα ευρωπαϊκά θεσμικά όργανα το 2001 αυξήθηκαν (+11,3 %), φθάνοντας έτσι τα 32,5 δισεκατ. Ευρώ, έναντι 29,2 δισεκατ. το προηγούμενο έτος (βλ. πίνακα 4-1 του παραρτήματος).

Λαμβανομένων υπόψη των αποπληρωμών, ακυρώσεων και μεταβολών της συναλλαγματικής ισοτιμίας, το καθαρό εναπομένον υπόλοιπο των εκδοθέντων δανείων στις 31 Δεκεμβρίου 2001 ανέρχεται σε 179,1 δισεκατ. ευρώ, παρουσιάζοντας αύξηση 9,5 % σε σχέση με το 2000 (βλ. πίνακα 4-2 του παραρτήματος).

Μετά την έγκριση του ενιαίου νομίσματος την 1η Ιανουαρίου 1999, οι εκδόσεις σε ευρώ συνέχισαν να αυξάνονται το 2001 (67,3 % του συνόλου των εκδόσεων), ενώ οι εκδόσεις στα άλλα κοινοτικά νομίσματα μειώθηκαν από 39 % σε 21,7 %. Το σύνολο αυτό των εκδόσεων σημείωσε σημαντική αύξηση, σε βάρος των εξωκοινοτικών νομισμάτων, που μειώθηκαν από 18 σε 11 % του συνόλου. Οι εκδόσεις σε δολάρια ΗΠΑ περιορίστηκαν κατά 36,2 %.

Το χαμηλό επίπεδο των επιτοκίων και οι οικονομικές και χρηματοπιστωτικές αβεβαιότητες οδήγησαν τους δανειστές να συνεχίσουν να προτιμούν δάνεια με κυμαινόμενο επιτόκιο. Εν τούτοις, αυτά τα δάνεια αντιπροσώπευαν σχεδόν 80 % το 2001 έναντι 82 % το 2000.

Σε ό,τι αφορά την ειδική κατάσταση του ΝΚΜ, σχεδόν το σύνολο των δανείων έχει πλέον αποπληρωθεί. η αντίστοιχη κατάσταση των τρεχουσών δανειοληψιών εμφανίζεται αναλυτικά ανά νόμισμα στον πίνακα 4-4 του στατιστικού παραρτήματος.

2. ΔΑΝΕΙΟΔΟΤΙΚΕΣ ΔΡΑΣΤΗΡΙΟΤΗΤΕΣ ΣΤΙΣ ΤΡΙΤΕΣ ΧΩΡΕΣ

2.1. Συνολική άποψη

Η χρηματοδοτική στήριξη τρίτων χωρών που έχουν συνάψει συμφωνίες συνεργασίας με την Κοινότητα διαφέρει ανάλογα με τις γεωγραφικές περιοχές και τους ακολουθούμενους στόχους. Πρόκειται συνήθως για διμερή δάνεια (μακροοικονομική χρηματοδοτική συνδρομή ή στήριξη ισοζυγίου πληρωμών) όταν η Ένωση συμμετέχει στη στήριξη της μακροοικονομικής ισορροπίας μίας χώρας. Σε άλλες περιπτώσεις, μπορεί να πρόκειται για συνήθη δάνεια, που έχουν τη μορφή είτε άμεσης χρηματοδότησης για συγκεκριμένα σχέδια, είτε συνολικών δανείων προς τραπεζικά ιδρύματα που αναλαμβάνουν την κατανομή σε τοπικά σχέδια μικρότερης σημασίας.

Στην πρώτη περίπτωση, η Επιτροπή διαχειρίζεται τις πράξεις χρηματοδότησης, εφαρμόζοντας τις αποφάσεις του Συμβουλίου. Στη δεύτερη περίπτωση, τα δάνεια διαχειρίζεται κυρίως η ΕΤΕ με τους συνήθεις όρους της, συχνότερα με την εγγύηση του προϋπολογισμού της Κοινότητας. Οι περιοχές για τις οποίες η ΕΕ αναπτύσσει αυτές τις δραστηριότητες απαριθμούνται στον πίνακα 2-1.

Πίνακας 2-1 Χρηματοδοτήσεις εκτός της Κοινότητας κατά το 2001 - Περίληψη

(σε εκατ. ευρώ)

>ΘΕΣΗ ΠIΝΑΚΑ>

2.2. Μακροοικονομική χρηματοδοτική συνδρομή της Κοινότητας

Η μακροοικονομική χρηματοδοτική συνδρομή υπό μορφή δανείων έχει από τη φύση της έκτακτο χαρακτήρα και εντάσσεται στις προσπάθειες της διεθνούς κοινότητας να προσφέρει, σε συνδυασμό με τα θεσμικά όργανα του Bretton Woods, στήριξη στο ισοζύγιο πληρωμών ορισμένων χωρών που αντιμετωπίζουν περιστασιακές δυσκολίες. Η δράση της Κοινότητας επικεντρώνεται σε γειτονικές γεωγραφικές περιοχές, δηλ. την Κεντρική και Ανατολική Ευρώπη, τα δυτικά Βαλκάνια, τα ΝΑΚ της Ευρώπης, της Κεντρικής Ασίας και του Καυκάσου και τις χώρες του Μεσογειακού Νότου. Οι εκταμιεύσεις αυτής της ενίσχυσης συνδέονται και αυτές με την υλοποίηση από τις δικαιούχες χώρες στόχων μακροοικονομικής σταθεροποίησης και διαρθρωτικών μεταρρυθμίσεων. Στις περιπτώσεις αυτές, ο αριθμός των πράξεων που υλοποιούνται κάθε χρόνο είναι περιορισμένος και είναι δύσκολο να γίνουν αξιόπιστες συγκρίσεις σε ό,τι αφορά την εξέλιξη της χορηγηθείσας ενίσχυσης από έτος σε έτος. Ωστόσο, όσο οι χώρες που είναι υποψήφιες για ένταξη πραγματοποιούν σημαντική πρόοδο σε ό,τι αφορά την μακροοικονομική προσαρμογή τους, η μακροοικονομική χρηματοδοτική συνδρομή δεν θα είναι πλέον το ίδιο απαραίτητη. Αντίθετα, η περιοχή των Βαλκανίων επωφελείται σήμερα από σημαντική κοινοτική μακροοικονομική χρηματοδοτική συνδρομή που περιέχει και ένα σημαντικό στοιχείο «δωρεάν ενίσχυσης».

Πίνακας 2-2 Εκταμιεύσεις δανείων στο πλαίσιο της μακροοικονομικής χρηματοδοτικής συνδρομής σε τρίτες χώρες - Ιστορικό της περιόδου 1996-2001

(σε εκατ. ευρώ)

>ΑΝΑΦΟΡΑ ΣΕ ΓΡΑΦΗΚΟ>

Το 2001, το Συμβούλιο αποφάσισε μία πράξη μακροοικονομικής χρηματοδοτικής συνδρομής με τη μορφή δανείου συνολικού ύψους 225 εκατ. Ευρώ υπέρ της Ομοσπονδιακής Δημοκρατίας της Γιουγκοσλαβίας, που συνοδεύονταν από δωρεάν ενίσχυση ύψους 120 εκατ. Ευρώ. Εξάλλου, η μακροοικονομική χρηματοδοτική συνδρομή με τη μορφή δωρεάν ενισχύσεων υπέρ της Πρώην Γιουγκοσλαβικής Δημοκρατίας της Μακεδονίας αυξήθηκε κατά 18 εκατ. Ευρώ και, για το Κοσσυφοπέδιο, αποφασίστηκε μακροοικονομική χρηματοδοτική συνδρομή μεγίστου ύψους 30 εκατ. Ευρώ με τη μορφή δημοσιονομικής στήριξης.

Όσον αφορά τις εκταμιεύσεις, η μακροοικονομική χρηματοδοτική συνδρομή με τη μορφή δανείων ανήλθε το 2001 σε 305 εκατ. Ευρώ. Κατανέμεται ως εξής για τις βαλκανικές χώρες: 225 εκατ. Ευρώ για τη Ομοσπονδιακή Δημοκρατία της Γιουγκοσλαβίας, 10 εκατ. Ευρώ για την ΠΓΔΜ και 10 εκατ. Ευρώ για τη Βοσνία-Ερζεγοβίνη. Όσον αφορά τα Νέα Ανεξάρτητα Κράτη, εκταμιεύθηκε δάνειο 60 εκατ. Ευρώ για το Τατζικιστάν.

2.3. Δάνεια της ΕΤΕ το 2001 στην Κεντρική και Ανατολική Ευρώπη, τη Μεσόγειο, την Ασία και Λατινική Αμερική, τη Δημοκρατία της Νοτίου Αφρικής, την ΠΓΔΜ, τη Βοζνία και Ερζεγοβίνη στο πλαίσιο των αποφάσεων 97/256/EΚ του Συμβουλίου, όπως τροποποιήθηκε με τις αποφάσεις 98/348/EΚ και 98/729/EΚ του Συμβουλίου, 99/786 του Συμβουλίου, 2000/24/EΚ του Συμβουλίου, 99/786/EΚ του Συμβουλίου όπως επεκτάθηκε με την απόφαση 2001/778/EΚ του Συμβουλίου για να συμπεριλάβει την Ομοσπονδιακή Δημοκρατία της Γιουγκοσλαβίας

Το τμήμα 2.3 αποτελεί την ετήσια έκθεση για το 2001 που πρέπει να υποβληθεί στο Ευρωπαϊκό Κοινοβούλιο και το Συμβούλιο σύμφωνα με το άρθρο 2 της απόφασης 2000/24/ΕΚ του Συμβουλίου.

2.3.1. Στόχοι και προτεραιότητες της ΕΤΕ

Στην Κεντρική και Ανατολική Ευρώπη, η Τράπεζα συνδράμει τις χώρες που έχουν υποβάλλει αίτηση για ένταξη στην ΕΕ βοηθώντας να δημιουργήσουν το απαραίτητο οικονομικό πλαίσιο (η Τράπεζα συνδράμει την Κύπρο, τη Μάλτα και την Τουρκία). [2] Επιπλέον, η Τράπεζα χορηγεί συνδρομή στην Αλβανία, την Κροατία, την Ομοσπονδιακή Δημοκρατία της Γιουγκοσλαβίας (πρώην ΟΔΓ) και την Βοσνία-Ερζεγοβίνη.

[2] Πέρα από τις δραστηριότητες βάσει της εντολής στο πλαίσιο των αποφάσεων του Συμβουλίου, η Τράπεζα ανανέωσε το σημαντικό προενταξιακό μέσο της για δάνεια από τους ίδιους τους πόρους της χωρίς εγγύηση του κοινοτικού προϋπολογισμού, ώστε να συνδράμει χώρες που έχουν υποβάλει αίτηση υποψηφιότητας για την ΕΕ.

Η ΕΤΕ δίνει προτεραιότητα στην αναβάθμιση, τον εκσυγχρονισμό και την ανάπτυξη των τομέων των επικοινωνιών και της ενέργειας, με ιδιαίτερη έμφαση στα διευρωπαϊκά δίκτυα (ΔΕΔ) με βάση τους οδικούς και σιδηροδρομικούς άξονες που έχει καθορίσει η πανευρωπαϊκή διάσκεψη των υπουργών μεταφορών ως προτεραιότητες ανάπτυξης μεσοπρόθεσμα

Δίνεται προτεραιότητα στα περιβαλλοντικά θέματα που συνδέονται με τα σχέδια της ΕΤΕ στο πλαίσιο της σταδιακής προσαρμογής της νομοθεσίας των ενδιαφερομένων χωρών με αυτήν της ΕΕ.

Η ΕΤΕ στηρίζει επίσης ΜΜΕ και άλλες βιομηχανικές πρωτοβουλίες, είτε άμεσα είτε μέσω του μηχανισμού συνολικών δανείων, ιδίως όταν συμμετέχουν κοινοτικοί εταίροι. Στην περιοχή της Μεσογείου, τα δάνεια της Τράπεζας βάσει της σχετικής εντολής πραγματοποιούνται στο πλαίσιο της ευρωμεσογειακής συνεργασίας, και στηρίζουν την οικονομική ανάπτυξη των εν λόγω χωρών. Τα δάνεια της ΕΤΕ χρηματοδοτούν μεμονωμένα επενδυτικά προγράμματα και, μέσω του μηχανισμού των συνολικών δανείων, μικρότερα σχέδια και ΜΜΕ, ενώ ταυτόχρονα ενισχύουν το χρηματοπιστωτικό τομέα σε διάφορες χώρες. Η Τράπεζα χορηγεί επίσης δάνεια στο πλαίσιο του προγράμματος TERRA (δράση ανοικοδόμησης και ανασυγκρότησης για τους σεισμούς στην Τουρκία).

Βάσει των όρων της ευρωμεσογειακής συνεργασίας, τα δάνεια της ΕΤΕ από ίδιους πόρους συμπληρώνονται με επιδότηση επιτοκίου (για δάνεια στον περιβαλλοντικό τομέα) και επιχειρηματικά κεφάλαια από δημοσιονομικές πηγές της ΕΕ, που διαχειρίζεται η Τράπεζα

Εκτός από τα δάνεια της βάσει της εντολής και κατόπιν αίτησης του Συμβουλίου, η Τράπεζα έχει ξεκινήσει πρόγραμμα δανειοδότησης από τους ίδιους πόρους της, χωρίς εγγύηση από τον κοινοτικό προϋπολογισμό, στο πλαίσιο του Μηχανισμού Μεσογειακής Εταιρικής Σχέσης.

Στην Ασία και τη Λατινική Αμερική, η Τράπεζα χρηματοδοτεί σχέδια αμοιβαίου ενδιαφέροντος για τις ενδιαφερόμενες χώρες και την Ευρωπαϊκή Ένωση - συγχρηματοδοτώντας με ευρωπαίους επενδυτές, μεταφορά τεχνολογίας, συνεργασία στους τομείς της ενέργειας και της προστασίας του περιβάλλοντος. Ο πίνακας 2-11 περιλαμβάνει λεπτομέρειες για τα εν λόγω σχέδια αμοιβαίου ενδιαφέροντος.

Στη Δημοκρατία της Νοτίου Αφρικής, στόχος της Τράπεζας είναι να συμβάλλει στην επιτυχή ολοκλήρωση της ανοικοδόμησης της χώρας και στο πρόγραμμα ανάπτυξής της.

Στο πλαίσιο αυτό, η σύνοψη της δραστηριότητας της ΕΤΕ από το 1997 είναι η εξής :

Πίνακας 2-3 Υπογραφές από ίδιους πόρους σε χώρες εκτός ΕΕ (μη περιλαμβανομένων υπογραφών για προενταξιακές πιστώσεις)

>ΘΕΣΗ ΠIΝΑΚΑ>

2.3.2. Δανειοδοτική δραστηριότητα

Το 2001, η Τράπεζα υπέγραψε 21 δανειακές συμβάσεις στην Κεντρική και Ανατολική Ευρώπη στο πλαίσιο των αποφάσεων του Συμβουλίου συνολικού ύψους 693 εκατ. ευρώ σε 10 χώρες. Η δανειοδότηση ήταν λογικά κατανεμημένη σε όλη την περιοχή, ενώ περίπου 40% διατέθηκαν στην Κροατία και τη Βουλγαρία.

* Η δραστηριότητα της Τράπεζας συνεχίζει να στηρίζει την οικονομική ανάπτυξη των δανειοδοτούμενων χωρών, κυρίως με τη χρηματοδότηση στρατηγικών υποδομών. Από ένα σύνολο 693 εκατ. ευρώ, το 76% ή 527 εκατ. ευρώ, διατέθηκε για τον τομέα των επικοινωνιών, όπου περιλαμβάνεται η κατασκευή ενός τμήματος αυτοκινητοδρόμου στη Λιθουανία για τους πανευρωπαϊκούς διαδρόμους μεταφορών, η κατασκευή οδικής γέφυρας στο Δούναβη στη Σλοβακία, ο εκσυγχρονισμός των οδικών και σιδηροδρομικών δικτύων στη Βοσνία-Ερζεγοβίνη, τη Βουλγαρία, την Κροατία, την Ουγγαρία, τη Δημοκρατία της Σλοβακίας και την Ομοσπονδιακή Δημοκρατία της Γιουγκοσλαβίας, ο εκσυγχρονισμός λιμενικών υποδομών στην Αλβανία και την Ομοσπονδιακή Δημοκρατία της Γιουγκοσλαβίας, και η επέκταση και ο εκσυγχρονισμός του δικτύου σταθερών τηλεπικοινωνιών στη Σλοβενία.

* Στον τομέα της ενέργειας, 30 εκατ. ευρώ (4% της συνολικής χρηματοδότησης) διατάθηκαν για την αναβάθμιση των δικτύων μεταφοράς και διανομής ενέργειας στην Αλβανία.

* Τέλος, χορηγήθηκαν συνολικά δάνεια συνολικού ύψους 136 εκατ. ευρώ (20% της συνολικής χρηματοδότησης) για την υποστήριξη ΜΜΕ στη Βουλγαρία, την Κροατία, τη Ρουμανία και την Ομοσπονδιακή Δημοκρατία της Γιουγκοσλαβίας.

Πίνακας 2-4 Κατανομή ανά χώρα και τομέα των δανείων της ΕΤΕ το 2001 στις χώρες της Κεντρικής και Ανατολικής Ευρώπης

>ΘΕΣΗ ΠIΝΑΚΑ>

*Tα τελευταία εναπομείναντα ποσά των χορηγήσεων 100 εκατ. Ευρώ και 150 εκατ. Ευρώ, αντιστοίχως, για τη Βοσνία-Ερζεγοβίνη και την ΠΓΔΜ χρησιμοποιήθηκαν το 2001. Στη συνέχεια, τα δάνεια προς τις χώρες αυτές θα προέρχονται από τη συνολική εντολή που καλύπτει τα Βαλκάνια και τις υποψήφιες χώρες.

Στην περιοχή της Μεσογείου, η Τράπεζα υπέγραψε 15 δάνεια σε 6 χώρες το 2001 και, επί πλέον, ένα δάνειο για δανειοδότηση σε όλη την περιοχή.

Τα δάνεια για σχέδια στη Τουρκία αντιπροσώπευαν περίπου 26% του συνολικού δανεισμού, ενώ η Αλγερία, το Μαρόκο και η Τυνησία απορρόφησαν ακόμη 52%.

* Περίπου 41% της συνολικής χρηματοδότησης (580 εκατ. ευρώ) διατέθηκε για τον τομέα της διαχείρισης των υδάτινων πόρων και λοιπά. Τα σχέδια κάλυπταν τη διαχείριση υδάτων στην Αλγερία, το Μαρόκο, την Τυνησία και την Τουρκία καθώς και την ανασυγκρότηση υδρογεωργικού εξοπλισμού στο Μαρόκο.

* Στον τομέα της ενέργειας, 355 εκατ. ευρώ ή 25% της συνολικής χρηματοδότησης, διατέθηκαν για την αναβάθμιση των δικτύων μεταφοράς και παροχής ενέργειας στην Αίγυπτο, το Μαρόκο και τη Συρία.

* Οδικά σχέδια στο Μαρόκο και την Τυνησία χρηματοδοτήθηκαν στο πλαίσιο των επικοινωνιών και αντιπροσώπευαν 9% της συνολικής χρηματοδότησης στην περιοχή (130 εκατ. ευρώ).

* Η ανασυγκρότηση και ανοικοδόμηση βιομηχανικών εγκαταστάσεων που είχαν υποστεί ζημιές από σεισμό στην Τουρκία αντιπροσώπευαν 6% της συνολικής χρηματοδότησης (75 εκατ. ευρώ) στον τομέα της βιομηχανίας και των υπηρεσιών.

* Τα συνολικά δάνεια στην Αίγυπτο, την Τυνησία, την Τουρκία και για την περιοχή της Μεσογείου αντιπροσώπευαν το 19% της συνολικής χρηματοδότησης (261 εκατ. ευρώ).

Πίνακας 2-5 Κατανομή ανά χώρα και τομέα των δανείων της ΕΤΕ το 2001 στις χώρες της Μεσογείου

>ΘΕΣΗ ΠIΝΑΚΑ>

*Στο πλαίσιο του TERRA για την ανασυγκρότηση της βιομηχανίας στη σεισμοπαθή περιοχή.

Η Τράπεζα υπέγραψε 11 δάνεια συνολικού ύψους 542 εκατ. ευρώ σε 7 χώρες της Aσίας και της Λατινικής Αμερικής.

* Τα δάνεια που διατέθηκαν στον τομέα της βιομηχανίας και των υπηρεσιών στην Αργεντινή, τη Βραζιλία, τις Φιλιππίνες και το Μεξικό αντιπροσωπεύουν 46% της συνολικής χρηματοδότησης (246 εκατ. ευρώ).

* Στον τομέα της ενέργειας, τα σχέδια για αγωγούς φυσικού αερίου και σταθμούς παραγωγής ρεύματος στην Αργεντινή και τη Βραζιλία απορρόφησαν το 29% της συνολικής χρηματοδότησης (158 εκατ. ευρώ).

* Τα σχέδια στον τομέα των επικοινωνιών, περιλαμβανομένων των τηλεπικοινωνιών στον Παναμά και ενός οδικού σχεδίου στην Κίνα αντιστοιχούσαν με 110 εκατ. Ευρώ, ή 20% της δανειοδότησης στην περιοχή.

Το υπόλοιπο 5% της δανειοδότησης στην περιοχή αφορούσε ένα συνολικό δάνειο στην Ινδονησία.

Πίνακας 2-6 Κατανομή ανά χώρα και τομέα των δανείων της ΕΤΕ το 2001 στις χώρες της Ασίας και της Λατινικής Αμερικής

>ΘΕΣΗ ΠIΝΑΚΑ>

Το 2001, η Τράπεζα υπέγραψε 3 συμβάσεις δανείων με τη Δημοκρατία της Νοτίου Αφρικής για συνολικό ποσό 150 εκατ. ευρώ. 50 εκατ. ευρώ (33%) διατέθηκαν για ένα σχέδιο τηλεπικοινωνιών. και 100 εκατ. ευρώ (67%) για συνολικά δάνεια για σχέδια υποδομής.

2.3.3. Κατανομή κινδύνων [3]

[3] Η απόφαση 2000/24/ΕΚ του Συμβουλίου καλεί την Τράπεζα «να καλύπτει τον εμπορικό κίνδυνο, σε ποσοστό 30% των δυνάμει της παρούσας απόφασης δανειοδοτήσεών της, από μη κρατικές εγγυήσεις και, στο μέτρο του δυνατού, βάσει ειδικής περιφερειακής εντολής. Αυτό το ποσοστό διευρύνεται, όποτε είναι δυνατόν, εφόσον το επιτρέπει η αγορά.»

Η απόφαση του Συμβουλίου προβλέπει συνολική κάλυψη με την εγγύηση του προϋπολογισμού της Κοινότητας για το 65% του συνολικού ύψους των δανείων που έχουν υπογραφεί. Βάσει των συμφωνιών για την κατανομή των κινδύνων, τα δάνεια της ΕΤΕ που δεν καλύπτονται με την εγγύηση του προϋπολογισμού της Κοινότητας καλύπτονται μόνο σε ό,τι αφορά τους πολιτικούς κινδύνους από την κοινοτική εγγύηση, ενώ τα δάνεια με την εγγύηση από τον προϋπολογισμό της Κοινότητας καλύπτονται για όλους τους κινδύνους από την κοινοτική εγγύηση. Η Τράπεζα θα ενεργοποιήσει την εγγύηση του προϋπολογισμού της Κοινότητας για ένα μεμονωμένο δάνειο μόνο αν οι ασφάλειες του δανείου δεν επαρκούν για την αποπλήρωσή τους στην Τράπεζα, μόνο για πολιτικούς λόγους στην περίπτωση εγγύησης εκτός του προϋπολογισμού της Κοινότητας, αλλά για οποιοδήποτε λόγο στην περίπτωση εγγύησης του προϋπολογισμού της Κοινότητας. Μία τέτοια ενεργοποίηση θα πραγματοποιείται για το υπόλοιπο του οφειλομένου δανείου.

Κατά τη διάρκεια του 2001, η Τράπεζα συνέχισε τις εργασίες της προς την κατεύθυνση του στόχου της κατανομής κινδύνου όπου, εν τούτοις, ο στόχος αυξήθηκε στο 30% αντί για το 25% στο πλαίσιο της πρώτης εντολής.

1η Εντολή: (τροπολογίες που καλύπτουν τη Βοσνία-Ερζεγοβίνη και την ΠΓΔΜ)

Τα μόνα δάνεια που υπογράφηκαν στο πλαίσιο των 1ων εντολών του 2001 ήταν τα τελευταία εναπομείναντα ποσά για τη Βοσνία-Ερζεγοβίνη και την ΠΓΔΜ. Δεδομένου ότι η εντολή για τη Βοσνία-Ερζεγοβίνη δεν προέβλεπε κατανομή κινδύνων και δεδομένου ότι το συγκεκριμένο δάνειο που υπογράφηκε για την ΠΓΔΜ δεν αφορούσε κατανομή κινδύνων, δεν μεταβλήθηκαν τα επίπεδα που είχαν επιτευχθεί στο πλαίσιο της 1ης Εντολής. Όσον αφορά τη δανειοδότηση σε σύγκριση με το συνολικό ανώτατο όριο, τα αντίστοιχα επίπεδα ήταν 81% για τις χώρες AΛA, 26% για τις ΧΚΑΕ και 3% για τη Μεσόγειο.

2η Εντολή και Παράρτημα: (Αποφάσεις του Συμβουλίου που καλύπτουν την περίοδο από 1.02.2000 έως 31.01.2007)

Το σωρευτικό σύνολο για τους κινδύνους από δάνεια από την έναρξη της δανειοδοτικής δραστηριότητας στο πλαίσιο των αποφάσεων του Συμβουλίου για την περίοδο από την 1.02.2000 ήταν 1.188 εκατ. ευρώ στα τέλη του 2001, δηλ. 6% του ανώτατου ορίου συνολικής δανειοδότησης και 23% του συνολικού ανωτάτου ορίου δανειοδότησης και 24% της δανειοδότησης ως την ημερομηνία εκείνη.

* Στην Κεντρική και Ανατολική Ευρώπη και τα Βαλκάνια, η δανειοδότηση της ΕΤΕ με βάση την κατανομή κινδύνων ανήλθε συνολικά σε 371 εκατ. Ευρώ, ή 4% του ανώτατου ορίου χρηματοδότησης για τις χώρες αυτές και 19% της δανειοδότησης στην περιοχή αυτή μέχρι σήμερα.

* Στην περιοχή της Μεσογείου, δεν υπογράφηκε κανένα δάνειο στο πλαίσιο της διευθέτησης κατανομής κινδύνων το 2001 και, ως αποτέλεσμα, η κατανομή κινδύνων σήμερα αντιπροσωπεύει μόνο 1% περίπου των συνολικών ποσών που έχουν υπογραφεί. Εντούτοις, όπως έχει ήδη εξηγηθεί, πρέπει να υπενθυμισθεί ότι, σύμφωνα με τις διαδικασίες προγραμματισμού της Ευρωμεσογειακής συνεργασίας, τα σχέδια υπογράφονται συχνά με κυβερνήσεις ή δημόσιους οργανισμούς. Έτσι, αναμένεται ότι το σύνολο των κινδύνων για τις χώρες της Μεσογείου θα παραμείνει σχετικά χαμηλό.

* Στην Ασία και τη Λατινική Αμερική, η κατανομή κινδύνων σε ό,τι αφορά τα δάνεια της ΕΤΕ ανήλθαν σε 787 εκατ. ευρώ συνολικά rπου αντιπροσώπευε 32% του ανωτάτου ορίου της εντολής και 84% των δανειοδοτήσεων ως την ημερομηνία εκείνη.

* Δεν έχουν υπογραφεί δάνεια που να περιέχουν κινδύνους με τη Δημοκρατία της Νοτίου Αφρικής (ΔΝΑ).

Η κατανομή των κινδύνων στις 31.12.2001 απεικονίζεται στη συνέχεια - χωριστά για κάθε εντολή (η συνιστώσα κατανομής κινδύνων παραμένει αμετάβλητη από τα τέλη του 2000 για την 1η Εντολή):

Πίνακας 2-7 Κατανομή των κινδύνων στις 31.12.2001 - πρώτη Εντολή)

(σε εκατ. ευρώ)

>ΘΕΣΗ ΠIΝΑΚΑ>

Πίνακας 2-8 Κατανομή των κινδύνων στις 31.12.2001. - Δεύτερη εντολή

(σε εκατ. ευρώ)

>ΘΕΣΗ ΠIΝΑΚΑ>

Οι περιφερειακοί πίνακες στο τέλος του κεφαλαίου 2.3 (πίνακες 2-13 έως 2-17) παρουσιάζουν τα δάνεια με κατανομή κινδύνων.

2.3.4. Συνεργασία με άλλους οργανισμούς

Στις χώρες που είναι υποψήφιες για ένταξη στην ΕΕ, οι δραστηριότητες της Τράπεζας πραγματοποιούνται στο πλαίσιο του προγράμματος της ΕΕ το οποίο συνδράμει τις υποψήφιες χώρες να προετοιμασθούν για την ένταξή τους, ειδικότερα με τη χρηματοδότηση επενδύσεων οι οποίες έχουν ως στόχο να ενσωματώσουν τις υποδομές τους σε αυτές της ΕΕ και να συνδράμουν τις ΜΜΕ. Όπου είναι δυνατόν, τα σχέδια συγχρηματοδοτούνται με άλλους οργανισμούς. Συνεπώς, οι δραστηριότητες της Τράπεζας αποτελούν τμήμα μιας συντονισμένης προσέγγισης σε στενή συνεργασία με την Επιτροπή και, όπου είναι απαραίτητο, με διεθνείς χρηματοδοτικούς οργανισμούς οι οποίο εργάζονται στις χώρες αυτές.

Η Τράπεζα συνεργάζεται στενά με το πρόγραμμα PHARE/ISPA, με το οποίο έχει αναπτύξει μια παραγωγική σχέση, που εκτιμούν ιδιαίτερα οι αποδέκτριες χώρες. Πέρα από τη συχνή στήριξη του PHARE κατά τη διάρκεια του προεπενδυτικού σταδίου προκειμένου να διασφαλισθεί ότι πραγματοποιούνται οι απαραίτητες μελέτες και τεχνικές συνδρομές για την υποστήριξη των σχεδίων της ΕΤΕ, η Τράπεζα συνεργάζεται επίσης με το PHARE για τη συγχρηματοδότηση σχεδίων υποδομής.

Η συμμετοχή του PHARE/ISPA και των διεθνών χρηματοδοτικών οργανισμών σε σχέδια που χρηματοδότησε η ΕΤΕ το 2001 αναλύονται στον παρακάτω πίνακα. Άλλα σχέδια συγχρηματοδοτήθηκαν στο πλαίσιο της προενταξιακής πίστωσης της Τράπεζας, η οποία δεν εμπίπτει στο πεδίο της παρούσας έκθεσης.

Για τη Νοτιοανατολική Ευρώπη, η Τράπεζα δημιούργησε μία ειδική Task Force για τα Βαλκάνια η οποία εντοπίζει τα σχέδια υποδομής, που θα πρέπει να χρηματοδοτηθούν κατά προτεραιότητα, σε συνεργασία με άλλους χρηματοδοτικούς οργανισμούς στο πλαίσιο του συμφώνου σταθερότητας για την περιοχή.

Πίνακας 2-9 Συγχρηματοδότηση το 2001 στην Κεντρική και Ανατολική Ευρώπη και τα Βαλκάνια

(σε εκατ. ευρώ)

>ΘΕΣΗ ΠIΝΑΚΑ>

Στην περιοχή της Mεσογείου, οι πράξεις της Τράπεζας πραγματοποιούνται στο πλαίσιο της πολιτικής της ΕΕ και αποτελούν τμήμα συντονισμένης προσέγγισης σε στενή συνεργασία με την Επιτροπή και, όπου είναι απαραίτητο, με άλλους διεθνείς χρηματοδοτικούς οργανισμούς, και μέσω πράξεων συγχρηματοδότησης. Η συμμετοχή των οργανισμών αυτών στα σχέδια που χρηματοδοτεί η ΕΤΕ εμφανίζεται στον παρακάτω πίνακα.

Πίνακας 2-10 Συγχρηματοδότηση το 2001 στις χώρες της Μεσογείου

(σε εκατ. ευρώ)

>ΘΕΣΗ ΠIΝΑΚΑ>

Στην Ασία και τη Λατινική Αμερική, η Τράπεζα συνεχίζει να χρηματοδοτεί σχέδια αμοιβαίου ενδιαφέροντος για τη κάθε χώρα και την ΕΕ. Το αμοιβαίο ενδιαφέρον των δανείων που υπογράφηκαν το 2001 εμφανίζεται στον παρακάτω πίνακα.

Πίνακας 2-11 Αμοιβαίο ενδιαφέρον σχεδίων στις χώρες της Ασίας και της Λατινικής Αμερικής

>ΘΕΣΗ ΠIΝΑΚΑ>

Η Τράπεζα συνεργάζεται και με άλλους διεθνείς χρηματοδοτικούς οργανισμούς στην Ασία και τη Λατινική Αμερική όπου είναι δυνατόν. Ο παρακάτω πίνακας περιέχει στοιχεία για τις συγχρηματοδοτήσεις αυτές.

Πίνακας 2-12 Συγχρηματοδοτήσεις το 2001 στην Ασία και τη Λατινική Αμερική

(σε εκατ. ευρώ)

>ΘΕΣΗ ΠIΝΑΚΑ>

Στη ΔΝΑ, υπήρξαν αρκετές περιπτώσεις συνεργασίας με ΕΧΟ και διατηρείται τακτική επαφή με τους ΑΞΕ της ΕΕ όπως η DEG, που άνοιξε πρόσφατα γραφείο στο Γιοχάνεσμπουργκ, καθώς και η Proparco και η CDC Capital Partners. Το 2001 καταβλήθηκε σημαντική προσπάθεια για συνεργασία με την Επιτροπή της ΕΕ για τη δημιουργία ενός ταμείου επιχειρηματικού κεφαλαίου ύψους 50 εκατ. ευρώ σχεδιασμένου για να υποστηρίξει την οικονομική ενδυνάμωση των μαύρων στη Νότια Αφρική καθώς και τη μεταφορά δεξιοτήτων και τη δημιουργία θέσεων απασχόλησης.

Πίνακας 2-13 Δάνεια που υπογράφηκαν το 2001 στην Κεντρική και Ανατολική Ευρώπη

(σε εκατ. ευρώ)

>ΘΕΣΗ ΠIΝΑΚΑ>

Πίνακας 2-14 Δάνεια που υπογράφηκαν το 2001 στα Βαλκάνια

(σε εκατ. ευρώ)

>ΘΕΣΗ ΠIΝΑΚΑ>

Πίνακας 2-15 Δάνεια που υπογράφηκαν το 2001 στις χώρες της Μεσογείου

(σε εκατ. ευρώ)

>ΘΕΣΗ ΠIΝΑΚΑ>

Πίνακας 2-16 Δάνεια που υπογράφηκαν το 2001 στην Ασία και τη Λατινική Αμερική

(σε εκατ. ευρώ)

>ΘΕΣΗ ΠIΝΑΚΑ>

Πίνακας 2-17 Δάνεια που υπογράφηκαν το 2001 στη Δημοκρατία της Νοτίου Αφρικής

(σε εκατ. ευρώ)

>ΘΕΣΗ ΠIΝΑΚΑ>

2.4. Συμβαλλόμενοι της σύμβασης του Λομέ

2.4.1. Δανειοδοτική δραστηριότητα

Τα συνολικά δάνεια της ΕΤΕ προς χώρες ΑΚΕ/ΥΧΕ ανήλθαν σε 520 εκατ. ευρώ, από τα οποία 188 εκατ. ευρώ από τους ίδιους πόρους της Τράπεζας και 332 εκατ. ευρώ από επιχειρηματικά κεφάλαια. Η κατανομή ανά περιφέρεια και τομέα της εν λόγω δανειοδότησης έχει ως εξής:

Πίνακας 2-18 Κατανομή ανά περιοχή και τομέα των δανείων της ΕΤΕ το 2001 στις χώρες ΑΚΕ/ΥΔΕ

(σε εκατ. ευρώ)

>ΘΕΣΗ ΠIΝΑΚΑ>

* Εκ των οποίων 100 εκατομμύρια επιδοτούνται

3. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΩΝ ΔΑΝΕΙΟΔΟΤΗΣΕΩΝ

Η δανειοδοτική δραστηριότητα επηρεάζει τον προϋπολογισμό της Κοινότητας όταν τα δάνεια συνοδεύονται από κοινοτικές εγγυήσεις, επιδοτήσεις επιτοκίου ή ειδικούς όρους που εξομοιώνονται με πράξεις οι οποίες ενέχουν κίνδυνο για το δανειστή.

3.1. Δημοσιονομικές εγγυήσεις

Στις 22 Δεκεμβρίου 1999, το Συμβούλιο αποφάσισε να ανανεώσει συνολικά, για περίοδο 7 ετών, την εγγύηση της Κοινότητας για τα δάνεια της ΕΤΕ εκτός της ΕΕ (απόφαση του Συμβουλίου 2000/24/ΕΚ). Η απόφαση αυτή τροποποιήθηκε δύο φορές το 2000 (2000/688/EΚ και 2000/788/EΚ).

Στις 6 Νοεμβρίου 2001 το Συμβούλιο αποφάσισε να επεκτείνει το πρόγραμμα αυτό για να καλυφθούν τα δάνεια της ΕΤΕ που έχουν συναφθεί στη Γιουγκοσλαβία, συμπεριλαμβάνοντας τη χώρα αυτή στην ομάδα των χωρών της Κεντρικής και Ανατολικής Ευρώπης (Απόφαση 2001/778/EΚ του Συμβουλίου).

Τα νέα ανώτατα όρια ανά γεωγραφική περιοχή έχουν ως εξής:

>ΘΕΣΗ ΠIΝΑΚΑ>

Το συνολικό ανώτατο όριο εγγύησης ανέρχεται έτσι σε 19.460 εκατ. ευρώ και δεσμεύει τον προϋπολογισμό της Επιτροπής ως 65% αυτού του ποσού (έναντι 70% στην προηγούμενη εντολή). Η νέα απόφαση καλεί την ΕΤΕ να αναζητεί και άλλες πηγές εγγύησης (εμπορικές), όταν κάτι τέτοιο είναι δυνατό, από τους ενδιάμεσους χρηματοπιστωτικούς οργανισμούς της και καθορίζει για το θέμα αυτό ως στόχο ανώτατο όριο 30% (έναντι 25% στην προηγούμενη εντολή).

Αυτό το πρόγραμμα εγγυήσεων θα λήξει στις 31 Ιανουαρίου του 2002. μπορεί να παραταθεί αυτομάτως για 6 μήνες εάν δεν έχει επιτευχθεί το ανώτατο όριο των δανείων.

Κατά το δεύτερο έτος της νέας εντολής η ΕΤΕ υπέγραψε συμφωνίες δανειοδότησης συνολικού ύψους 2.486 εκατ. ευρώ, έτσι ώστε το συνολικό ποσό στη νέα εντολή ανήλθε σε 5.027 εκατ. ευρώ που αντιστοιχεί με 25,8% του ανωτάτου ορίου, ενώ η κατανομή των κινδύνων ισοδυναμούσε ήδη με το 39,7% των δανείων που είχαν υπογραφεί.

Στις 6 Νοεμβρίου 2001 το Συμβούλιο αποφάσισε να χορηγήσει κοινοτική εγγύηση 100% στην Ευρωπαϊκή Τράπεζα Επενδύσεων όσον αφορά τις ζημίες στο πλαίσιο δανειοδοτικών δράσεων για περιβαλλοντικά σχέδια στη Βαλτική Θάλασσα της Ρωσίας, συνολικού ύψους 100 εκατ. ευρώ (απόφαση 2001/777/EΚ του Συμβουλίου.

Η λεπτομερής κατάσταση των εγγυήσεων αναφέρεται στην εξαμηνιαία έκθεση της Επιτροπής που αφορά τις εγγυήσεις που καλύπτονται από το γενικό προϋπολογισμό της Κοινότητας.

3.2. Επιδότηση επιτοκίων

Χορηγήθηκαν επιδοτήσεις επιτοκίων σε πολλά κοινοτικά προγράμματα τόσο στο εσωτερικό όσο και στο εξωτερικό της Ένωσης. Η Επιτροπή κατάρτισε συνολική έκθεση αξιολόγησης, κατόπιν αίτησης του Συμβουλίου, για το θέμα αυτό (βλ. COM (2000) 524 της 6.09.2000). Τα περισσότερα από τα προγράμματα αυτά έχουν λήξει και δεν επηρεάζουν πλέον τις δαπάνες του προϋπολογισμού. Ο παρακάτω πίνακας περιλαμβάνει τα προγράμματα που συνεχίζονται και το ύψος των επιδοτήσεων που καταβλήθηκαν κατά την εξεταζόμενη περίοδο.

Πίνακας 3-1 Επιδοτήσεις επιτοκίων που καταβλήθηκαν στο πλαίσιο διαφόρων κοινοτικών μηχανισμών από το 1995 έως το 2001

(εκατ. Εcu/ευρώ)

>ΘΕΣΗ ΠIΝΑΚΑ>

3.3. Επιχειρηματικά κεφάλαια

Στο πλαίσιο των συμφωνιών με τις χώρες της Μεσογείου και της σύμβασης του Λομέ, συνάπτονται δάνεια από την ΕΤΕ, τα οποία συνοδεύονται από ειδικούς όρους διάρκειας ή εξυγίανσης του χρέους, που τα καθιστούν όμοια με κεφαλαιακές επενδύσεις. Οι πράξεις που πραγματοποιούνται στη Μεσόγειο χρηματοδοτούνται από το γενικό προϋπολογισμό και, στις ΑΚΕ, από τον προϋπολογισμό του ΕΤΑ. Οι λεπτομέρειες των πράξεων αυτών περιλαμβάνονται στον πίνακα 2-18

4. ΣΤΑΤΙΣΤΙΚΟ ΠΑΡΑΡΤΗΜΑ

Πίνακας 4-1 Ετήσια εξέλιξη των δανειοληψιών και των δανειοδοτήσεων στην Κοινότητα

(σε εκατ. ευρώ)

>ΘΕΣΗ ΠIΝΑΚΑ>

Πίνακας 4-2 Τρέχοντα κοινοτικά δάνεια. Καθαρό υπόλοιπο των δανείων στο τέλος κάθε περιόδου (1)

(σε εκατ. ευρώ)

>ΘΕΣΗ ΠIΝΑΚΑ>

Πίνακας 4-3 Κοινοτικές δανειοληψίες που εκδόθηκαν το 2001 ανά νόμισμα δανεισμού

(σε εκατ. ευρώ)

>ΘΕΣΗ ΠIΝΑΚΑ>

Πίνακας 4-4 Δανειοληψίες ΝΚΜ ανά νόμισμα: υπόλοιπο του χρέους στις 31.12.2001

>ΘΕΣΗ ΠIΝΑΚΑ>